ใครจะมาทานร้านนี้ควรหลีกเลี่ยงช่วงกลางวัน 12:00 - 13:00 โดยเด็ดขาด เพราะคุณอาจได้นั่งรอจนเหงือกแห้งเนื่องจากคนเต็มร้าน สาขานี้ตกแต่งร้านค่อนข้างน่ารักมีสองโซนทั้งโอเพ่นแอร์และห้องแอร์ เจ้าของร้านอัธยาศัยดีเป็นกันเอง มีมุมสูบบุหรี่ให้สำหรับสิงห์อมควัน เมนูร้านนี้มีทั้งแบบอะลาคาร์ตและบุฟเฟ่ต์ซึ่งมีราคาเดียว 349 สั่งได้ทุกอย่างในเมนูไม่รวมเครื่องดื่มและของหวาน ไม่จำกัดเวลาในการรับประทาน พวกผมไปกัน 4 คนเลยจัดครบทุกอย่างที่ลงไว้ในเมนู น้ำจิ้มหลักของร้านนี้เป็นน้ำจิ้มชาบูรสชาติออกเค็ม ๆ หวาน ๆ ซึ่งเหมาะที่จะรับประทานคู่กับหมูและเนื้อผู้โชคร้ายของเรา แต่ถ้าใครอินดี้อยากทานกับน้ำจิ้มสุกี้ก็สามารถขอจากเด็กเสิร์ฟได้ไม่ผิดกติกา พออาหารมาเสิร์ฟก็ทำการ QC กันคนละจาน เริ่มจากเนื้อสไลด์ มาแบบบางไปหน่อย ต้องทานทีละสองสามแผ่นถึงจะรู้สึกได้ว่าเป็นเนื้อวัว หมูสไลด์ทั้งสันคอสันนอกสามชั้นอร่อยนุ่มเคี้ยวเพลิน เกี๊ยวกุ้งชิ้นใหญ่ไส้แน่นถือว่าเด็ดตามที่สมาชิกท่านอื่นแนะนำจริง กุ้งสดก็สดตามชื่อที่ลงในเมนูจริงไม่ได้หลอกลวงผู้บริโภค ผักต่าง ๆ สดกรอบ ด้วยความกระหายและความอร่อยเลยกินกันตั้งแต่บ่ายสองยันเคารพธงชาติ เฉลี่ยค่าเสียหายเบ็ดเสร็จตกคนละ 370 บาท แต่กินกันไปประมาณคนละ 2 พัน โดยรวมแล้วร้านนี้ดีทุกอย่างยกเว้นความสะอาด โต๊ะแอบเหนียวและพื้นค่อนข้างเลอะ แต่ก็ไม่ถึงกับสกปรก สายมาราธอนคนไหนอยู่ละแวกไกล้ ๆ แวะไปโดนได้ครับ รับรองไม่ผิดหวัง หรือสำหรับใครที่ไม่อยากทานเยอะมากอารมณ์นัดเดทไปทานกับแฟนก็สั่งแบบอะลาคาร์ทได้ครับ ราคาสมเหตุสมผลไม่แพงเกินมาตรฐาน ????